Добра, а што ж ёсць на нашых адзежах для малечаў? Калі не гатовыя стракатыя малюнкі з тканіны-сыравіны, дык прынты з жывёльным светам, прычым — і з нашых шырот: коні, каровы, сабакі, каты, намаляваныя нярэдка надта ж “згалівуджана”, хаця і прывабна. А часам сустракаліся і абстрактныя выявы братоў нашых меншых, якія аказаліся нават для дарослага, падкаванага сяк-так у contemporary art, незразумелыя. Пашанцавала ж больш за ўсіх з нашай фаўны буслу, паколькі ён — інтэрнацыянальны сімвал “прыбаўлення ў сямействе”. Астатнія — кіты, васьміногі, кракадзілы, ільвы, тыгры, рыбы… А вось пра якога кемлівага зубра, відаць, нават ніхто і не задумваўся.